วางมาตรการดูแลความปลอดภัยนักท่องเที่ยว ที่เดินทางมาท่องเที่ยวอุทยานแห่งชาติช่วงวันหยุดยาว
นายจตุพร บุรุษพัฒน์  ปลัดกระทรวงทรัพยากรธรรมชาติและสิ่งแวดล้อม กล่าวว่า หลังจากรัฐบาลได้ผ่อนคลายมาตรการ  คาดการณ์ช่วงวันหยุดยาวนี้จะมีประชาชนและนักท่องเที่ยวเดินทางมาท่องเที่ยวตามสถานที่ต่างๆ เป็นจำนวนมาก  โดยเฉพาะพื้นที่ของอุทยานแห่งชาติ กระทรวงทรัพยากรธรรมชาติและสิ่งแวดล้อม  ได้วางมาตรการดูแลไม่เพียงเฉพาะอุทยานแห่งชาติ แต่ยังรวมไปถึงสถานที่ท่องเที่ยว เช่น พิพิธภัณฑ์ สวนสัตว์ โดยได้ฟื้นฟูธรรมชาติและปรับปรุงที่พัก เพื่ออำนวยความสะดวกให้กับประชาชนทุกกลุ่ม  นอกจากนี้  วันที่ 28 กรกฎาคม 2565 เป็นวันหยุด เนื่องในวันเฉลิมพระชนมพรรษา พระบาทสมเด็จพระเจ้าอยู่หัว อุทยานแห่งชาติทุกแห่งยังเปิดให้นักท่องเที่ยวชาวไทยเข้าชมฟรี ย้ำว่าช่วงนี้เป็นช่วงฤดูฝน ประกอบกับสถานการณ์โควิด -19 ยังคงอยู่ จึงต้องปรับการท่องเที่ยววิถีใหม่ โดยจำกัดนักท่องเที่ยวเข้าภายในอุทยานเพื่อลดความแออัด  การเข้าชมอุทยานแห่งชาติต้องจองผ่านแอปพลิเคชัน QueQ  พร้อมแนะนำให้ประชาชนเตรียมพร้อมตรวจสอบสภาพเส้นทางของอุทยาน เพื่อเที่ยวชมความสวยงามของธรรมชาติในอุทยานแห่งชาติอย่างปลอดภัย   ปลัดกระทรวงทรัพยากรธรรมชาติและสิ่งแวดล้อม ยังเน้นย้ำให้ทุกคนร่วมกันดูแลสิ่งแวดล้อม โดยเฉพาะขยะ ห้ามนำภาชนะที่ทำด้วยโฟมและบรรจุภัณฑ์พลาสติกชนิดใช้ครั้งเดียวทิ้ง เข้าไปในเขตอุทยานฯ หากฝ่าฝืนมีโทษตามกฎหมาย เพื่อป้องกันไม่ให้เกิดความเสียหายต่อระบบนิเวศและเป็นการควบคุมลดปริมาณขยะในอุทยานแห่งชาติ